CELEX: C2005/093/61
Language: el
Date: 2005-04-16 00:00:00
Title: Υπόθεση T-34/05: Προσφυγή των Bayer CropScience AG, Makhteshim Agan Holding BV, Alfa Agricultural Supplies S.A. και Aragonesas Agro S.A. κατά της Επιτροπής των Ευρωπαϊκών Κοινοτήτων που ασκήθηκε στις 31 Ιανουαρίου 2005

16.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 93/31
            
         Προσφυγή των Bayer CropScience AG, Makhteshim Agan Holding BV, Alfa Agricultural Supplies S.A. και Aragonesas Agro S.A. κατά της Επιτροπής των Ευρωπαϊκών Κοινοτήτων που ασκήθηκε στις 31 Ιανουαρίου 2005
   (Υπόθεση T-34/05)
   (2005/C 93/61)
   Γλώσσα διαδικασίας: η αγγλική
   Οι Bayer CropScience AG, με έδρα το Μανχάϊμ (Γερμανία), Makhteshim Agan Holding BV, με έδρα το Άμστερνταμ (Ολλανδία), Alfa Agricultural Supplies S.A., με έδρα την Αθήνα (Ελλάς) και Aragonesas Agro S.A., με έδρα τη Μαδρίτη (Ισπανία), εκπροσωπούμενες από τους δικηγόρους C. Mereu και K. Van Maldegem, άσκησαν ενώπιον του Πρωτοδικείου των Ευρωπαϊκών Κοινοτήτων, στις 31 Ιανουαρίου 2005, προσφυγή κατά της Επιτροπής των Ευρωπαϊκών Κοινοτήτων.
   Οι προσφεύγουσες ζητούν από το Πρωτοδικείο:
   
               —
            
            
               να αναγνωρίσει ότι η καθής παρέλειψε να συμμορφωθεί προς τις εκ του κοινοτικού δικαίου υποχρεώσεις της και να εξετάσει τα επιστημονικά δεδομένα που είχαν υποβληθεί από τις προσφεύγουσες για τον επανέλεγχο του endosulfan βάσεις της οδηγίας 91/414/ΕΟΚ και να ακολουθήσει όσον αφορά αυτές τη δέουσα διαδικασία κατά τον επανέλεγχο αυτό·
            
         
               —
            
            
               να υποχρεώσει την καθής να συμμορφωθεί προς τις εκ του κοινοτικού δικαίου υποχρεώσεις της και να ενεργήσει όπως ζητούν οι προσφεύγουσες εξετάζοντας και ελέγχοντας όλα τα στοιχεία που έχουν υποβληθεί για τον επανέλεγχο του endosulfan, ακολουθώντας ως προς αυτές την ενδεδειγμένη διαδικασία, συμπεριλαμβανομένου του δικαιώματος άμυνας και δίκαιης ακροάσεως·
            
         
               —
            
            
               να καταδικάσει την καθής στα σχετικά δικαστικά έξοδα.
            
         Νομικοί ισχυρισμοί και κύρια επιχειρήματα
   Με έγγραφο της 24ης Σεπτεμβρίου 2004, οι προσφεύγουσες ζήτησαν από την Επιτροπή να εξετάσει τα επιστημονικά δεδομένα που είχαν υποβληθεί από αυτές στη σχετική επιτροπή εκτιμήσεως για τον επανέλεγχο και τη χορήγηση αδείας, βάσει της οδηγίας 91/414/ΕΚ (1), για το endosulfan, την ενεργό ουσία του φυτοπροστατευτικού προϊόντος τους. Οι προσφεύγουσες ζητούν επίσης να τους επιτραπεί να απευθυνθούν στους εκτιμητές και να δώσουν απαντήσεις σε θέματα εγερθέντα απ' αυτούς κατά τις τελευταίες φάσεις του ελέγχου χωρίς οποιαδήποτε προηγούμενη σχετική διαβούλευση. Η Επιτροπή, με έγγραφο της 26ης Νοεμβρίου 2004, απήντησε ότι οι υπηρεσίες της προετοίμαζαν σχετική πρόταση νομοθετικής ρυθμίσεως αναφορικά με τη μη συμπερίληψη του endosulfan στο παράρτημα I της οδηγίας 91/414. Τούτο έχει ως αποτέλεσμα την απαγόρευση χρησιμοποιήσεως της ουσίας αυτής.
   Προς στήριξη της προσφυγής τους, οι προσφεύγουσες υποστηρίζουν ότι η Επιτροπή, παραλείποντας να εξετάσει όλα τα σημαντικά και επιστημονικά δεδομένα που είχαν υποβληθεί από αυτές παραβίασε τα άρθρα 95, παράγραφος 3 και 152, παράγραφος 1, EΚ. Περαιτέρω, οι προσφεύγουσες διατείνονται ότι η Επιτροπή, παραλείποντας να ενεργήσει σύμφωνα με τα σχετικά αιτήματά τους παραβίασε την αρχή της εύρυθμης διοικήσεως που έχει καθιερωθεί με το άρθρο 211 ΕΚ καθώς και τα δικαιώματά τους άμυνας, δικαίωμα για δίκαιη ακρόαση, το καθήκον αιτιολογήσεως και την αρχή της ίσης μεταχειρίσεως.
   Περαιτέρω, οι προσφεύγουσες θεωρούν ότι η παράλειψη της Επιτροπής να εξετάσει όλα τα δεδομένα που αυτές της είχαν υποβάλει ούτε επιτυγχάνει τον επιθυμητό στόχο της επιτεύξεως της ασφάλειας των φυτοπροστατευτικών προϊόντων ούτε αποτελεί το ελάχιστο προστατευτικό μέσον για την επίτευξη τέτοιων στόχων, και τούτο εφόσον η σχετική απόφαση να μη συμπεριληφθεί το endosulfan στο παράρτημα I έχει ως αποτέλεσμα την απόσυρση από την αγορά της Ευρωπαϊκής Ενώσεως με ανεπανόρθωτες οικονομικές επιπτώσεις για τις προσφεύγουσες. Εν όψει των ανωτέρω, οι προσφεύγουσες θεωρούν ότι η Επιτροπή έχει παραβιάσει τις αρχές της αναλογικότητας, της δικαιολογημένης εμπιστοσύνης και της ασφάλειας του δικαίου. Τέλος, οι προσφεύγουσες υποστηρίζουν ότι η Επιτροπή, παραλείποντας να ενεργήσει προσβάλλει το δικαίωμά τους για την άσκηση εμπορικών δραστηριοτήτων θέτοντας προσκόμματα στην άσκηση του δικαιώματός τους κυριότητας.
   
      (1)  Οδηγία του Συμβουλίου 91/414/ΕΟΚ της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων (ΕΕ L 230, σ. 1).